Den hjerneskadede Michael Nielsen fra Nykøbing Mors har været savnet i en uge, og onsdag har politiet igen været i området med hundepatruljer.

Den hjerneskadede Michael Nielsen har siden onsdag aften i sidste uge været savnet, efter han gik fra et rehabiliteringscenter i Nykøbing Mors. Siden da har både politi og familie søgt efter den 53-årige mand, og i dag var politiet så igen på jagt med hundepatruljer for at lede efter manden. Det skriver TV MIDT/VEST. - Vi fik et tip, som vi skulle være sikre på blev undersøgt, fortæller vagtchef hos Midt- og Vestjyllands Politi, Ole Vanghøj i dag til TV MIDT/VEST. Onsdagens eftersøgning har dog indtil videre ikke båret frugt. Michael Nielsen er fortsat savnet, og politiet hører gerne fra folk, der ligger inde med mulige tip.